Son illər azad sahibkarlıq hüququnun həyata keçirilməsində də böyük irəliləyiş olmuşdur. Belə ki, müvafiq dövlət proqramlarının və müxtəlif layihələrin həyata keçirilməsi nəticəsində ölkədə 28 minə yaxın yeni müəssisə yaradılmış, 770 min yeni iş yeri açılmışdır. Ölkədə yoxsulluq səviyyəsi 49 faizdən 11 faizə enmişdir və azalma tendensiyası müşahidə olunur. Yalnız 2009-cu ildə “bir pəncərə” sistemi ilə 44 mindən çox vergi ödəyicisi qeydiyyata alınmışdır. Ötən dövrdə müvəkkilin ünvanına daxil olmuş 96 şikayətdə azad sahibkarlıq hüququnun pozulması, o cümlədən kom-pensasiya ödənilmədən, habelə məhkəmə qərarı olmadan tikililərin və ticarət obyektlərinin sökülməsi, nəqliyyat vasitələrinin sənədlərinin alınması kimi hallar öz əksini tapmışdır. Müvafiq tədbirlər nəticəsində bir sıra hallarda belə ərizəçilərin pozulmuş hüquqları bərpa olunmuşdur.